KOMISIJOS REGLAMENTAS (EB) Nr. 1505/2006
2006 m. spalio 11 d.
įgyvendinantis Tarybos reglamentą (EB) Nr. 21/2004 dėl mažiausio patikrinimų, kuriuos reikia atlikti avių ir ožkų identifikavimo bei registravimo atžvilgiu, skaičiaus
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. gruodžio 17 d. Tarybos reglamentą (EB) Nr. 21/2004, nustatantį avių ir ožkų identifikavimo bei registravimo sistemą ir iš dalies pakeičiantį Reglamentą (EB) Nr. 1782/2003 bei Direktyvas 92/102/EEB ir 64/432/EEB (1), ypač į jo 10 straipsnio 1 dalies a punktą,
kadangi:
(1)
Reglamente (EB) Nr. 21/2004 nustatyta, kad kiekviena valstybė narė turi sukurti avių ir ožkų identifikavimo sistemą pagal minėto reglamento nuostatas. Todėl reikėtų nustatyti mažiausią patikrinimų, kuriuos turės atlikti valstybės narės, siekdamos nustatyti, ar tinkamai įgyvendinami pirmiau minėtame reglamente nustatyti reikalavimai, taikomi pirmiau minėtų gyvulių identifikavimui ir registravimui, skaičių (toliau - patikrinimai).
(2)
Kiekvienos valstybės narės kompetentinga institucija atlieka rizikos analize pagrįstus patikrinimus. Rizikos analizėje turėtų būti atsižvelgiama į visus svarbius veiksnius, visų pirma į su gyvūnų sveikata susijusias aplinkybes.
(3)
Reikia nustatyti ūkių ir gyvulių, kurie turės būti patikrinti valstybėse narėse, procentinį dydį. Šie dydžiai bus patikslinti iki 2009 m. gruodžio 31 d., atsižvelgiant į valstybių narių atliktas ir pateiktas patikrinimų ataskaitas.
(4)
Paprastai tikrinami visi ūkyje esantys gyvuliai. Tačiau institucijoms reikėtų leisti ūkiuose, kuriuose yra daugiau nei 20 gyvulių, tikrinti tik tam tikrus reprezentatyviosios atrankos būdu atrinktus gyvulius.
(5)
Valstybės narės Komisijai teikia metines ataskaitas, kuriose pateikiama informacija apie patikrinimų vykdymą. Šiame reglamente reikia nustatyti pavyzdinę ataskaitą.
(6)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Patikrinimai siekiant nustatyti, ar gyvulių augintojai laikosi Reglamento (EB) Nr. 21/2004 nuostatų
Valstybės narės atlieka patikrinimus vietoje (toliau - patikrinimai), siekdamos nustatyti, ar gyvulių augintojai laikosi Reglamente (EB) Nr. 21/2004 nustatytų gyvulių identifikavimo ir registravimo reikalavimų.
Patikrinimai atitinka bent jau šio reglamento 2-5 straipsniuose išdėstytus minimalius reikalavimus.
2 straipsnis
Tikrintinų ūkių skaičius
Kompetentinga institucija kasmet atlieka patikrinimus, apimančius ne mažiau kaip 3 % ūkių, kuriuose yra ne mažiau kaip 5 % valstybės narės avių ir ožkų.
Tačiau, jeigu per patikrinimus nustatoma daug Reglamento (EB) Nr. 21/2004 pažeidimo atvejų, per kitą metinių patikrinimų laikotarpį šie procentiniai dydžiai padidinami.
3 straipsnis
Ūkių, kurie bus tikrinami, atranka
Kompetentinga institucija ūkius, kurie bus tikrinami, atrenka remdamasi rizikos analize, kurioje atsižvelgiama bent į šiuos veiksnius:
a)
ūkyje esančių gyvulių skaičių;
b)
su gyvūnų sveikata susijusias aplinkybes, ypač į ankstesnius gyvūnų ligų protrūkius;
c)
prašomos ir (arba) ūkiui išmokėtos metinės išmokos už avis ir ožkas sumą;
d)
didesnius pokyčius palyginti su padėtimi per ankstesnius metinių patikrinimų laikotarpius;
e)
per ankstesnius metinių patikrinimų laikotarpius atliktų patikrinimų rezultatus, ypač į tinkamą ūkio registro ir judėjimo dokumentų tvarkymą;
f)
deramą kompetentingos institucijos informavimą;
g)
kitus valstybių narių nustatytus veiksnius.
4 straipsnis
Patikrinimų atlikimo būdas
1. Paprastai kompetentinga institucija patikrinimus atlieka apie juos iš anksto nepranešusi.
Tačiau prireikus apie patikrinimus galima pranešti iš anksto. Pranešant iš anksto reikia laikytis nustatyto minimalaus laikotarpio ir paprastai (išskyrus išimtiniais atvejais) pranešti negalima anksčiau kaip prieš 48 valandas.
2. Šie patikrinimai gali būti atliekami kartu su kitais Bendrijos teisės aktuose nustatytais patikrinimais.
5 straipsnis
Tikrintinų gyvulių skaičius
1. Kompetentinga institucija tikrina visų ūkyje esančių gyvulių identifikavimo duomenis.
Tačiau, kai ūkyje yra daugiau nei dvidešimt gyvulių, kompetentinga institucija, vadovaudamasi tarptautiniu mastu pripažintais standartais, gali nuspręsti patikrinti reprezentatyviosios atrankos būdu atrinktų gyvulių identifikavimo priemones, jeigu tikrintų gyvulių skaičiaus pakanka, kad būtų galima nustatyti (95 % patikimumu), jog šių gyvulių augintojai pažeidė 5 % Reglamento (EB) Nr. 21/2004 nuostatų.
2. Jeigu tikrinant reprezentatyviosios atrankos būdu atrinktus gyvulius pagal šios straipsnio 1 dalies antros pastraipos nuostatas nustatoma, kad gyvulių augintojai nesilaikė Reglamento (EB) Nr. 21/2004 3 straipsnio 1 dalyje nustatytoms identifikavimo ir registravimo priemonėms taikomų reikalavimų, į patikrinimą įtraukiami visi ūkyje esantys gyvuliai.
Tačiau kompetentinga institucija, vadovaudamasi tarptautiniu mastu pripažintais standartais, gali nuspręsti patikrinti reprezentatyviosios atrankos būdu atrinktų gyvulių identifikavimo priemones ir užtikrina, kad maždaug 2 % tikslumu ir 95 % patikimumu bus įvertinta ne mažiau kaip 5 % neatitikimų reikalavimams.
6 straipsnis
Kompetentingos institucijos ataskaitos
Kompetentinga institucija parengia kiekvieno patikrinimo ataskaitą, pateikiamą valstybės narės nacionaliniu lygiu standartizuotu formatu, kurioje pateikiama bent tokia informacija:
a)
ūkio atrinkimo patikrinimui priežastis;
b)
patikrinime dalyvavę asmenys;
c)
patikrinimo rezultatai ir Reglamento (EB) Nr. 21/2004 nuostatų pažeidimo atvejai.
Kompetentinga institucija gyvulių augintojui ar jo atstovui suteikia galimybę pasirašyti ataskaitą ir prireikus pateikti savo pastabas dėl jos turinio.
7 straipsnis
Metinės valstybių narių ataskaitos
Valstybės narės, remdamosi priede pateiktu pavyzdžiu, ne vėliau kaip iki 2008 m. rugpjūčio 31 d. (ir ne vėliau kaip iki kiekvienų metų rugpjūčio 31 d.) Komisijai pateikia metinę ataskaitą apie per ankstesnį metinių patikrinimų laikotarpį atliktų patikrinimų rezultatus, kurioje pateikia bent tokią informaciją:
a)
atitinkamoje valstybėje narėje esančių ūkių skaičius;
b)
ūkiuose atliktų patikrinimų skaičius;
c)
bendras ataskaitinio laikotarpio pradžioje užregistruotas gyvulių skaičius;
d)
patikrintų gyvūnų skaičius;
e)
patikrinimų, per kuriuos buvo nustatyta, kad gyvulių augintojai pažeidė Reglamento (EB) Nr. 21/2004 nuostatas, rezultatai;
f)
visas pagal Reglamento (EB) Nr. 21/2004 12 straipsnio 2 dalį skirtos nuobaudos.
8 straipsnis
Įsigaliojimas ir taikymas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2007 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. spalio 11 d.